Salmo.
13.
Apo, kas-anoy kabayag na ay bomaybay-an ka? Ay bomaybay-an ka si eng-enggana? Pig-an pay ay somagong ka? 
Pig-an ay mapap-eng nan panlak-amak si ligat ko ya innagew ay ladingit ko? Kas-anoy kabayag nan omam-amisan di kalaban ko? 
Nemnemem komas sak-en, Yahweh ay Diyos ko, ya patgam din kararag ko. Omipabikas ka ta adi masokpot nan leng-ag ko. 
Adim ipalobos ay kanan da en inmabak da et begew sidi yan manragsak da. 
Ngem mantalekak sin adi manbalbaliw ay layad mo, manragsakak to sin panangisalakan mo. 
Mankantaak ay mangidaydayaw en sik-a, Apo, gapo sin inpailam en sak-en ay kinasiged mo. 
